## Odluka o koncesiji pomorskog dobra u svrhu gospodarskog korištenja luke posebne namjene - luke nautičkog turizma Supetarska Draga

### NN 138/1998 (21.10.1998.), Odluka o koncesiji pomorskog dobra u svrhu gospodarskog korištenja luke posebne namjene - luke nautičkog turizma Supetarska Draga

# **VLADA REPUBLIKE HRVATSKE**

Na temelju članka 28. stavka 3. Zakona o morskim lukama ("Narodne novine",
broj 108/95) Vlada Republike Hrvatske je na svojoj sjednici održanoj 15.
listopada 1998. godine donijela

## **ODLUKU**

### **O KONCESIJI POMORSKOG DOBRA U SVRHU GOSPODARSKOG KORIŠTENJA LUKE POSEBNE NAMJENE - LUKE NAUTIČKOG TURIZMA SUPETARSKA DRAGA**

I.

Na temelju prijave u skladu s člankom 65. Zakona o morskim lukama ("Narodne
novine", broj 108/95) i mišljenja Stručnog tijela za ocjenu koncesija osnovanog
sukladno članku 63. stavku 2. Pomorskog zakonika, prihvaća se prijava postojećeg
korisnika luke posebne namjene, Adriatic Croatia International Club d.d.
Opatija (u daljnjem tekstu: Ovlaštenik), te se daje ovlaštenje za daljnje
gospodarsko korištenje luke posebne namjene - luke nautičkog turizma Supetarska
Draga.

Prijavi korištenja luke posebne namjene sukladno članku 11. Uredbe o
postupku dodjele koncesije i načinu određivanja granice za luke posebne
namjene ("Narodne novine", broj 108/96) priložena je propisana dokumentacija
koja čini sastavni dio ove Odluke kao Prilog 1., a ne objavljuje se u "Narodnim
novinama".

Pomorsko dobro koje je predmet ove Odluke u svrhu gospodarskog korištenja
luke posebne namjene - luke nautičkog turizma Supetarska Draga, obuhvaća:

Granica luke posebne namjene - Adriatic Croatia International Club d.d.
Opatija marine Supetarska Draga u dijelu k.o. Supetarska Draga započinje
na mjestu koje je na grafičkom prikazu označeno točkom 1, a u naravi predstavlja
mjesto gdje žičana ograda marine dolazi na morsku obalu. Granica luke nastavlja
žičanom ogradom lomeći se više puta kako je i prikazano u grafičkom prilogu
sve do točke 2 što predstavlja najzapadniji lom žičane ograde kod upravne
zgrade marine. Od tog mjesta granica nastavlja do točke 3 koja je određena
koordinatama prikazanim u metrima u Gauss-Krugerovoj projekciji Y 5 478
766 X 4 962 099. Tu se granica lomi i produžava u smjeru morske obale sve
do točke 4 određene koordinatama Y 5 478 738 X 4 962 068, gdje i izbija
na morsku obalu. Na tom mjestu završava kopneni dio granice luke posebne
namjene za ACI marinu Supetarska Draga, sve kako je i označeno u grafičkom
prilogu.

Koordinate točaka na moru iskazane su u metrima u Gauss-Krugerovoj projekciji:

                 Y                   X

5       5 478 635       4 961 978
6       5 478 397       4 962 141
7       5 478 441       4 962 256
8       5 478 496       4 962 301

Katastarske čestice koje pripadaju pomorskom dobru:

cijele čestice: 2639, 2640, 2641.

dijelovi čestica: 2638.

sve k.o. Supetarska Draga

Katastarski plan broj lista 5.

Površina kopnenog dijela 15228.41 m2.

Površina morskog dijela 54344.96 m2.

Pomorsko dobro lučko područje iz prethodnog stavka ucrtano je na snimci
stvarnog stanja u mjerilu 1:1000 koji čini sastavni dio ove Odluke kao
Prilog 2., a ne objavljuje se u "Narodnim novinama".

II.

Koncesija se daje u svrhu gospodarskog korištenja postojeće luke posebne
namjene - luke nautičkog turizma.

Ovlaštenik se obvezuje da pomorsko dobro koje ovom Odlukom dobija na
gospodarsko korištenje koristi isključivo za svoje posebne potrebe, odnosno
da koristi zemljište - pomorsko dobro i sve objekte podgradnje i nadgradnje
navedene u popisu objekata podgradnje i nadgradnje koji čini sastavni dio
ove Odluke kao Prilog 3., a ne objavljuje se u "Narodnim novinama", za
obavljanje djelatnosti za koje je registriran.

Ovlaštenik ne može bez izričitog odobrenja davatelja koncesije prenositi
na drugog bilo koje pravo koje stječe koncesijom.

III.

Ovlaštenik je dužan gospodarski koristiti luku u skladu sa hrvatskim
zakonima i podzakonskim aktima, te je dužan za svaku eventualnu gradnju
ili rekonstrukciju na lučkom području u redovnoj proceduri ishoditi suglasnost
davatelja koncesije te lokacijsku, i građevinsku dozvolu.

IV.

Davatelj koncesije daje na korištenje pomorsko dobro navedeno u točki
I. ove Odluke Ovlašteniku na vremensko razdoblje od 32 godine, računajući
od dana potpisa Ugovora o koncesiji.

V.

Za korištenje pomorskog dobra navedenog u točki I. ove Odluke Ovlaštenik
se obvezuje da će uredno plaćati davatelju koncesije godišnju naknadu.

Godišnja naknada koju Ovlaštenik plaća za korištenje pomorskog dobra
sastoji se iz dva dijela:

a) stalni dio u iznosu od 0,70 kuna po m2 zauzete površine
godišnje.

b) promjenjivi dio naknade u iznosu od 2,5% od prihoda luke godišnje.

Navedena naknada plaća se na sljedeći način:

- stalni dio naknade plaća se od trenutka zaključivanja Ugovora o koncesiji,
u roku od 45 dana. Za sljedeće godine naknada se plaća uvijek za tekuću
godinu unaprijed do 1. ožujka. Za godinu u kojoj je dana koncesija i za
godinu u kojoj koncesija ističe, razmjerno preostalim mjesecima korištenja;

- promjenjivi dio naknade plaća se u dva obroka i to prema prihodu u
prvih šest mjeseci do 1. rujna, a za ostvareni prihod drugih šest mjeseci
do 1. ožujka u narednoj godini.

VI.

Na temelju ove Odluke ovlašćuje se ministar pomorstva, prometa i veza
da sklopi Ugovor o koncesiji pomorskog dobra iz točke I. ove Odluke, kojim
će se detaljno urediti ovlaštenja Davatelja koncesije, te prava i obveze
Ovlaštenika, posebice u odnosu na zaštitu okoliša, održavanje i osiguranje
luke.

VII.

Obvezuje se koncesionar da sukladno članku 6. i članku 7. stavak 1.
Pravilnika o evidenciji i obilježavanju pojasa pomorskog dobra dostavi
Povjerenstvu za granice nadležne županije u roku od 4 mjeseca, od dana
donošenja ove Odluke, izrađeni geodetski elaborat radi razgraničenja pomorskog
dobra i/ili dovođenja u sklad katastra zemljišta i/ili zemljišnih knjiga
sa stvarnim stanjem na terenu, te provedbe članka 1038. Pomorskog zakonika.

Ako Ovlaštenik u roku 30 dana od dana donošenja ove Odluke ne potpiše
Ugovor o koncesiji pomorskog dobra, gubi sva prava određena ovom Odlukom.

VIII.

Ova Odluka stupa na snagu danom donošenja, a objavit će se u "Narodnim
novinama".

Klasa: 934-01/98-02/04
Urbroj: 5030116-98-14
Zagreb, 15. listopada 1998.

Predsjednik
**mr. Zlatko Mateša,** v. r.

Odluka, NN 138/1998-1684